b"\n_START_ARTICLE_\nThe Beatles\n_START_SECTION_\nZgodovina\n_START_PARAGRAPH_\nPesmi sta pisala predvsem Lennon in McCartney, v kasnej\xc5\xa1ih letih tudi Harrison. Ve\xc4\x8dino njihovih albumov je produciral George Martin. _NEWLINE_Skupina se je sprva imenovala Silver Beetles, kasneje so se preimenovali v The Beatles. Na za\xc4\x8detku svoje glasbene poti so igrali po manj\xc5\xa1ih lokalih in na zabavah. V obdobju 1960-1961 so se kalili v Hamburgu, kjer so izoblikovali svoj rock 'n' roll slog. V tem obdobju so spoznali mened\xc5\xbeerja Briana Epsteina, ki je odlo\xc4\x8dilno vplival na njihov imid\xc5\xbe in glasbo. Njihova slava se je za\xc4\x8dela leta 1962 s pesmijo \xc2\xbbLove Me Do\xc2\xab, ki se je povzpela na vrh glasbenih lestvic. Kot petnajstletnik jo je napisal Paul McCartney. Najprej so jo izdali na mali plo\xc5\xa1\xc4\x8di, leta 1963 pa tudi na albumu Please, Please me. Leta 1963 se je v Veliki Britaniji \xc5\xbee pri\xc4\x8dela Beatlomanija, mno\xc5\xbeice navdu\xc5\xa1enih poslu\xc5\xa1alk so na koncertih vre\xc5\xa1\xc4\x8dale in padale v nezavest. Leta 1964 se je histerija po nastopu v TV-oddaji Eda Sullivana raz\xc5\xa1irila tudi v ZDA in drugod po svetu, kjer so nastopali. Zadnji \xc5\xbeivi koncert so odigrali v San Franciscu leta 1966, do razpada skupine leta 1970 pa so snemali studijske albume. Povod za konec njihovih nastopov v \xc5\xbeivo in turnej je bil koncert v Manili, kjer so se Beatli komaj izognili smrti. Razlog je bilo mno\xc5\xbei\xc4\x8dno neodobravanje poslu\xc5\xa1alcev glede Lennonove opazke, da so Beatli bolj popularni kot Jezus Kristus. Njegove besede so bile seveda popolnoma izvzete iz konteksta in novinarji so ga skoraj dobesedno prisilili, da se je za opazko opravi\xc4\x8dil. _NEWLINE_Po zadnjem komercialnem nastopu v Candlestick Parku v San Franciscu 29. avgusta 1966, je skupina delovala le \xc5\xa1e v studiu, kjer so posneli svoje najvplivnej\xc5\xa1e albume: Rubber Soul, Revolver, Sgt. Pepper's Lonely Hearts Club Band, ki je po izboru revije Rolling Stone najbolj\xc5\xa1i album vseh \xc4\x8dasov, Magical Mystery Tour, The Beatles (Beli album) in Abbey Road._NEWLINE_Beatli so se raz\xc5\xa1li leta 1970. Za njihov razdor je bilo mnogo zapletenih razlogov. Kasneje so se pojavljale \xc5\xa1pekulacije o ponovni zdru\xc5\xbeitvi, ki pa jih je dokon\xc4\x8dno prekinila Lennonova smrt leta 1980. Posamezni \xc4\x8dlani skupine so imeli kasneje tudi uspe\xc5\xa1ne samostojne kariere, dale\xc4\x8d najuspe\xc5\xa1nej\xc5\xa1i od vseh je Paul McCartney."